Dieseldiewe op heterdaad betrap(Foto verskaf deur Stad Kaapstad) Vier verdagtes is Maandagoggend in Parow, Kaapstad deur verkeersbeamptes op heterdaad betrap waar hulle diesel uit ŉ vragmotor getap het. Die vragmotorbestuurder het in die voertuig lê en slaap. Verkeersbeamptes het omstreeks 04:10 op die toneel afgekom. Hulle het ongeveer 125 liter diesel uit die voertuig getap. JP Smith, burgemeesterskomiteelid vir veiligheid en sekuriteit, het gesê die vier mans, onderskeidelik 26, 28, 31 en 39 jaar oud, is in hegtenis geneem en na Parow-polisiestasie geneem. Beamptes het beslag gelê op dromme en pype wat gebruik is om die diesel mee te steel. Hulle het ook ŉ Toyota Quantum geskut wat deur die verdagtes gebruik is. Dié voertuig se nommerplate is verwyder. “Terwyl die ‘opvul en wegjaag’-fenomeen nie nuut is nie, is dié tipe voorval iets nuut. Dit was uiters opportunisties en ŉ gevaarlike ding om te doen. Selfs al het die verdagtes weggekom, sou dit baie gevaarlik gewees het om met soveel brandstof in tydelike houers te reis.” Smith sê die motief vir die diefstal is nog nie bekend nie, maar dit is waarskynlik die koste van brandstof wat die diewe aangespoor het. “Gelukkig het die vragmotorbestuurder nie iets oorgekom nie. In die lig van hierdie voorval doen ons egter ŉ beroep op die vragmotorbedryf en motoriste oor die algemeen, om te alle tye waaksaam te wees.” Kaapstad se verkeersdienste het die afgelope week 110 motoriste in hegtenis geneem – 94 vir dronkbestuur en 16 vir roekelose of nalatige bestuur. Altesaam 67 047 verkeersoortredings is aangeteken. Altesaam 159 openbare vervoer-voertuie is geskut en 1 637 lasbriewe vir inhegtenisneming is uitgevoer.